SKRIFTLIG FORESPØRGSEL E-3476/02

af Jan Mulder (ELDR) til Kommissionen

(6. december 2002)

Om: EU-rammeordning for en forbrugerafgift til dækning af udgifterne til BSE-testning

Siden indførelsen af den obligatoriske BSE-testning for kvægbestande yder flere medlemsstater støtte til producenterne for at nedbringe omkostningerne i forbindelse med denne testning. Denne støtte ydes enten i form af direkte tilskud eller finansieres ved en afgift på (slut)produktet.

I sit svar på skriftlig forespørgsel P-3134/01(1) meddeler Kommissionen, at den efter evaluering af oplysningerne om støtten til dækning af udgifterne til BSE-testning fra 2001 vil afgøre, hvilke yderligere skridt der skal tages med henblik på harmonisering af denne støtte.

1. Har Kommissionen afsluttet denne evaluering og hvilke konklusioner er den nået frem til?

2. Er Kommissionen nået til den konklusion, at der ikke længere er tale om en krise, bl.a. fordi priserne for oksekød er vendt tilbage til det oprindelige leje, og at det interne marked derfor igen burde fungere uden forstyrrelser?

3. Deler Kommissionen den opfattelse, at der i betragtning af de store udgifter til BSE-testning i forhold til dyrets værdi og følgelig støtteordningernes meget store konkurrenceforvridende virkning bør udarbejdes EU-regler for at imødegå denne konkurrenceforvridning?

4. Er Kommissionen af den opfattelse, at en rammeordning, som giver medlemsstaterne mulighed for inden for EU's rammer at indføre en afgift på slutproduktet, ville være et hensigtsmæssigt instrument til at bekæmpe den konkurrenceforvridning på det indre marked, som følger af udgifterne til den obligatoriske BSE-testning?

(1) EFT C 115 E af 16.5.2002, s. 230.

Svar afgivet på Kommissionens vegne af Franz Fischler

(23. januar 2003)

Kommissionen har afsluttet sin vurdering af, hvilken virkning statsstøtte til dækning af udgifterne til BSE-test har. Den har konstateret, at der er risiko for konkurrenceforvridning, fordi statsstøtten er af forskellig størrelsesorden, i hvert fald hvad angår slagtekvæg. Kommissionen har dog også noteret sig formålet med testene og det særlige behov for at beskytte menneskers sundhed. Det er derfor ikke på sin plads at nedlægge totalforbud mod at yde støtte. Følgelig har Kommissionen vedtaget EU-rammebestemmelser for statsstøtte i forbindelse med TSE-test(1), i henhold til hvilke den samlede offentlige støtte (inklusive EU-støtte) fra den 1. januar 2003 til BSE-testning af kvæg, der slagtes til konsum, højst må andrage 40 EUR pr. test. Dette beløb kan nedsættes, hvis testomkostningerne falder.

Medlemsstaterne kan fortsat yde støtte på op til 100 % af omkostningerne ved TSE-testning af andre dyr.

En rammeordning, der giver medlemsstaterne mulighed for at indføre en afgift på slutproduktet, vil formodentlig ikke mindske konkurrenceforvridningerne. En sådan frivillig ordning, der lader det være op til medlemsstaterne at indføre en afgift, vil ikke føre til harmonisering.

For øjeblikket finder Kommissionen ikke, at der er behov for yderligere regler. De nye rammebestemmelser for statsstøtte ser ud til at kunne bruges til at klare de konkurrenceforvridninger, der konstateres. Kommissionen vil dog fortsat følge udviklingen på markedet.

Endelig er de nye rammebestemmelser for statsstøtte blevet vedtaget på baggrund af en generel markedsstabilisering med tilfredsstillende priser på EU's marked for oksekød.

(1) EFT C 324 af 24.12.2002.